Document ID: 32008D0562

Απόφαση του Συμβουλίου
της 3ης Ιουνίου 2008
για την κατάργηση της απόφασης 2005/182/ΕΚ σχετικά με την ύπαρξη υπερβολικού ελλείμματος στη Σλοβακία
(2008/562/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 12,
τη σύσταση της Επιτροπής,
Εκτιμώντας τα ακόλουθα:
(1)
Με την απόφαση 2005/182/ΕΚ (1) του Συμβουλίου, μετά από σύσταση της Επιτροπής σύμφωνα με το άρθρο 104 παράγραφος 6 της συνθήκης, αποφασίσθηκε ότι υπήρχε υπερβολικό έλλειμμα στη Σλοβακία. Το Συμβούλιο διαπίστωνε ότι το έλλειμμα του ευρύτερου δημόσιου τομέα ανερχόταν σε 3,6 % του ΑΕΠ το 2003, υπερβαίνοντας την τιμή αναφοράς του 3 % του ΑΕΠ που προβλέπει η συνθήκη.
(2)
Στις 5 Ιουλίου 2004, σύμφωνα με το άρθρο 104 παράγραφος 7 της συνθήκης και το άρθρο 3 παράγραφος 4 του κανονισμού (ΕΚ) αριθ. 1467/97 του Συμβουλίου, της 7ης Ιουλίου 1997, για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος (2), το Συμβούλιο απηύθυνε, με βάση σύσταση της Επιτροπής, σύσταση προς τη Σλοβακία προκειμένου να τερματισθεί η κατάσταση υπερβολικού ελλείμματος μέχρι το τέλος του 2007, το αργότερο. Η σύσταση δημοσιοποιήθηκε.
(3)
Σύμφωνα με το άρθρο 104 παράγραφος 12 της συνθήκης, η απόφαση του Συμβουλίου σχετικά με την ύπαρξη υπερβολικού ελλείμματος καταργείται όταν, κατά την άποψη του Συμβουλίου, το υπερβολικό έλλειμμα στο οικείο κράτος μέλος διορθώνεται.
(4)
Σύμφωνα με το πρωτόκολλο για τη διαδικασία υπερβολικού ελλείμματος που προσαρτάται στη συνθήκη, η Επιτροπή παρέχει τα στοιχεία για την εφαρμογή της διαδικασίας. Στο πλαίσιο της εφαρμογής του εν λόγω πρωτοκόλλου, τα κράτη μέλη υποχρεούνται να παρέχουν στοιχεία για τα δημόσια ελλείμματα και το δημόσιο χρέος και άλλες συναφείς μεταβλητές δύο φορές το χρόνο, δηλαδή πριν από την 1η Απριλίου και πριν από την 1η Οκτωβρίου, σύμφωνα με το άρθρο 4 του κανονισμού (ΕΚ) αριθ. 3605/93 του Συμβουλίου, της 22ας Νοεμβρίου 1993, σχετικά με την εφαρμογή του πρωτοκόλλου για τη διαδικασία υπερβολικού ελλείμματος που προσαρτάται στη συνθήκη για την ίδρυση της Ευρωπαϊκής Κοινότητας (3).
(5)
Με βάση τα στοιχεία που διαβίβασε η Επιτροπή (Eurostat) σύμφωνα με το άρθρο 8ζ παράγραφος 1 του κανονισμού (ΕΚ) αριθ. 3605/93, μετά τη γνωστοποίηση που υπέβαλε η Σλοβακία πριν από την 1η Απριλίου 2008 και τις εαρινές προβλέψεις των υπηρεσιών της Επιτροπής του 2008, προκύπτουν τα ακόλουθα συμπεράσματα:
-
λόγω αναθεωρήσεων των στοιχείων μετά την απόφαση του Συμβουλίου του 2004 σχετικά με την ύπαρξη υπερβολικού ελλείμματος, το έλλειμμα του ευρύτερου δημόσιου τομέα παρέμεινε χαμηλότερο από 3 % του ΑΕΠ στο διάστημα 2003-2005. Αφού αυξήθηκε σε 3,6 % του ΑΕΠ το 2006, μειώθηκε σε 2,2 % του ΑΕΠ το 2007, ποσοστό χαμηλότερο από την τιμή αναφοράς του 3 % του ΑΕΠ για το έλλειμμα. Το ποσοστό αυτό είναι χαμηλότερο σε σύγκριση με το στόχο του 2,9 % του ΑΕΠ που είχε τεθεί στην επικαιροποίηση του προγράμματος σύγκλισης του Δεκεμβρίου 2006,
-
η δημοσιονομική εξυγίανση ευνοήθηκε από το δυναμισμό του ΑΕΠ, την αύξηση της απασχόλησης και των εσόδων, πράγμα που επέτρεψε στο δείκτη δαπανών προς το ΑΕΠ να μειωθεί ταχύτερα από το δείκτη εσόδων προς το ΑΕΠ. Η κάμψη του δείκτη δαπανών προς το ΑΕΠ επιτεύχθηκε επίσης χάρη στη συγκράτηση των δαπανών και τις μεταρρυθμίσεις στον τομέα των δαπανών, όπως οι σημαντικές περικοπές των κοινωνικών παροχών. Ωστόσο, δεν αξιοποιήθηκαν πλήρως για τη δημοσιονομική εξυγίανση η κυκλική ανάκαμψη και τα αναπτυξιακά οφέλη από τις διαρθρωτικές μεταρρυθμίσεις. Ως εκ τούτου, το διαρθρωτικό έλλειμμα (δηλαδή το κυκλικά προσαρμοσμένο ισοζύγιο μη συνυπολογιζόμενων των έκτακτων και άλλων προσωρινών μέτρων) υπολογίζεται ότι έχει επιδεινωθεί από περίπου 1 % του ΑΕΠ το 2003 σε περίπου 3 % του ΑΕΠ το 2006 πριν βελτιωθεί σε περίπου 2 % του ΑΕΠ το 2007. Ωστόσο, μέρος της διαρθρωτικής επιδείνωσης μπορεί να αποδοθεί στην εισαγωγή του δεύτερου κεφαλαιοποιητικού πυλώνα του συνταξιοδοτικού συστήματος το 2005, καθώς εκτιμάται ότι τα ποσά που μεταβιβάστηκαν προς τον πυλώνα αυτόν αυξήθηκαν από 0,8 % του ΑΕΠ το 2005 σε 1,2 % και 1,3 % του ΑΕΠ το 2006 και το 2007, αντίστοιχα. Επιπλέον, οι αυξήσεις των φόρων στα τσιγάρα, πριν από την εφαρμογή των οποίων έγιναν σημαντικές αποθεματοποιήσεις σε διάφορα στάδια της αλυσίδας διανομής, με αποτέλεσμα να σημειωθούν σημαντικές αυξήσεις των φορολογικών εσόδων το 2003, 2005 και 2007, για να ακολουθήσουν ισοδύναμες μειώσεις αυτών των εσόδων τα επόμενα έτη,
-
για το 2008, οι εαρινές προβλέψεις των υπηρεσιών της Επιτροπής του 2008 εκτιμούν ότι το ονομαστικό έλλειμμα θα μειωθεί περαιτέρω σε 2,0 % του ΑΕΠ, κυρίως χάρη στις συνεχιζόμενες ισχυρές αναπτυξιακές προοπτικές και ορισμένα μέτρα που αυξάνουν τα έσοδα, όπως η διεύρυνση της βάσης φορολόγησης των εταιρειών και του εισοδήματος φυσικών προσώπων και η αύξηση του ανωτάτου ορίου για τις κοινωνικές εισφορές. Αυτό είναι συνεπές με τον επίσημο στόχο για το έλλειμμα του ορίσθηκε σε 2,0 % του ΑΕΠ τον Φεβρουάριο του 2008. Για το 2009, σύμφωνα με τις εαρινές προβλέψεις, και εφόσον δεν μεταβληθούν οι πολιτικές, αναμένεται αύξηση του ελλείμματος σε 2,3 % του ΑΕΠ. Αυτό υποδηλώνει ότι το έλλειμμα μειώθηκε σε επίπεδο χαμηλότερο της τιμής αναφοράς του 3 % του ΑΕΠ με τρόπο αξιόπιστο και διατηρήσιμο,
-
ωστόσο, το διαρθρωτικό ισοζύγιο αναμένεται να επιδεινωθεί κατά περίπου της ποσοστιαίας μονάδας του ΑΕΠ το 2008 και, εφόσον δεν μεταβληθούν οι πολιτικές, κατά περίπου της ποσοστιαίας μονάδας το 2009. Η εξέλιξη αυτή θα πρέπει να εξετασθεί στο πλαίσιο της ανάγκης πραγματοποίησης προόδου για την επίτευξη του μεσοπρόθεσμου δημοσιονομικού στόχου (ΜΔΣ) για τη δημοσιονομική θέση, ο οποίος για τη Σλοβακία είναι διαρθρωτικό έλλειμμα ελαφρά χαμηλότερο του 1 % του ΑΕΠ,
-
το δημόσιο χρέος παραμένει αισθητά χαμηλότερο από την τιμή αναφοράς του 60 % του ΑΕΠ. Μειώθηκε από 42,4 % του ΑΕΠ το 2003 σε 29,4 % το 2007. Σύμφωνα με τις εαρινές προβλέψεις του 2008, ο δείκτης χρέους προβλέπεται να παραμείνει σε γενικές γραμμές σταθερός κατά το χρονικό ορίζοντα των προβλέψεων (με βάση την παραδοχή αμετάβλητων πολιτικών).
(6)
Κατά την άποψη του Συμβουλίου, η κατάσταση υπερβολικού ελλείμματος στη Σλοβακία έχει διορθωθεί και, συνεπώς, η απόφαση 2005/182/ΕΚ θα πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από τη συνολική εκτίμηση συνάγεται ότι η κατάσταση υπερβολικού ελλείμματος στη Σλοβακία έχει διορθωθεί.
Άρθρο 2
Η απόφαση 2005/182/ΕΚ καταργείται.
Άρθρο 3
Η παρούσα απόφαση απευθύνεται στη Σλοβακική Δημοκρατία.
Λουξεμβούργο, 3 Ιουνίου 2008.

Labels: 2
18